b'\n_START_ARTICLE_\nAlppikiit\xc3\xa4j\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 20\xe2\x80\x9323 sentti\xc3\xa4, siipien k\xc3\xa4rkiv\xc3\xa4li 51\xe2\x80\x9358 sentti\xc3\xa4 ja paino 70\xe2\x80\x93100 grammaa. Tumma, tervap\xc3\xa4\xc3\xa4sky\xc3\xa4 suurempi lintu, jolla on valkea vatsa ja kurkkulaikku. Lento on rauhallisempaa ja siiveniskut hitaampia kuin tervap\xc3\xa4\xc3\xa4skyn. \xc3\x84\xc3\xa4ni on korkea viserrys. Sukupuolet ovat samanv\xc3\xa4riset.\n_START_SECTION_\nEsiintyminen\n_START_PARAGRAPH_\nAlppikiit\xc3\xa4j\xc3\xa4 el\xc3\xa4\xc3\xa4, nimens\xc3\xa4 mukaisesti, Alpeilla ja muualla Etel\xc3\xa4-Euroopan ja L\xc3\xa4hi-id\xc3\xa4n vuoristoseuduilla, sek\xc3\xa4 Afrikassa ja Intiassa. Lajista tunnetaan noin 10 alalajia. Euroopan populaatio on kooltaan 280\xc2\xa0000\xc2\xa0\xe2\x80\x93 650\xc2\xa0000 yksil\xc3\xb6\xc3\xa4, pesivien parien m\xc3\xa4\xc3\xa4r\xc3\xa4n ollessa 44\xc2\xa0000\xc2\xa0\xe2\x80\x93 62\xc2\xa0000. Pohjoiset populaatiot talvehtivat Afrikassa. Alppikiit\xc3\xa4j\xc3\xa4 on tavattu Suomessa viidesti: 10.10.1980 Pyht\xc3\xa4\xc3\xa4ll\xc3\xa4, 5.5.1989 Kotkassa, 19.5.2003 Pukkilassa, 1.6.2006 Helsingiss\xc3\xa4 ja 8.8.2010 Keuruulla.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nVuoristoseudut, tavallisesti alle 1\xc2\xbd kilometrin korkeuteen mutta paikoin jopa 4 kilometrin korkeudelle saakka. Ruokailee my\xc3\xb6s alavilla mailla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPari el\xc3\xa4\xc3\xa4 yhdess\xc3\xa4 koko el\xc3\xa4m\xc3\xa4ns\xc3\xa4. Pesii yhdyskunnissa kalliojyrk\xc3\xa4nteill\xc3\xa4 ja korkeissa rakennuksissa. Pes\xc3\xa4 on matala, lautasen mallinen ja rakennettu h\xc3\xb6yhenist\xc3\xa4 ja ruohonkorsista. Munia on 1\xe2\x80\x934, tavallisesti 2\xe2\x80\x933. Haudonta kest\xc3\xa4\xc3\xa4 17\xe2\x80\x9323 p\xc3\xa4iv\xc3\xa4\xc3\xa4, molemmat puolisot hautovat.\n_START_SECTION_\nRavinto\n_START_PARAGRAPH_\nSy\xc3\xb6 ilmameren hy\xc3\xb6nteisi\xc3\xa4 ja h\xc3\xa4m\xc3\xa4h\xc3\xa4kkej\xc3\xa4, Afrikassa my\xc3\xb6s lent\xc3\xa4vi\xc3\xa4 hein\xc3\xa4sirkkoja ja termiittej\xc3\xa4.'